Verżjoni Vidjo: Santa Margerita tal-Ungerija "Imbierka Margerita li kienet tiddi bis-safa tal-anġli, li ddedikat lilha nnfisha lil Dak li huwa l-Għarus tal-verġinità perpetwa u l-Iben tal-Verġni perpetwa." – Antifona mil-Liturġija tas-Sigħat tal-Festa ta' Santa Margerita tal-Ungerija SANTA MARGERITA TAL-UNGERIJA Verġni 1242 – 1270 Tagħrif: Din il-qaddisa kienet bint ir-re twajjeb Bala IV tal-Ungerija. Imrobbija mas-Sorijiet Dumnikani fil-kunvent li kien bena missierha fil-gżira ta' S. Margerita fid-Danubju, ħdejn Buda. Ipprofessat soru ta' 12-il sena. Għalkemm kienet għadha żgħira, kienet tgħaddi lil kulħadd fid-devozzjoni u kellha bosta dehriet mis-sema. Kien il-gost tagħha li taqdi lil kulħadd; qatt ma kienet titkellem fuqha nnifisha; anzi kien jiddispjaċiha li ma kinitx imwielda minn ġenituri fqar. Il-prattika tal-mortifikazzjoni kienet għal qalbha ferm, hekk li ma kinitx tikxef il-mard li kienet issofri biex ma tiġix meħlusa mill-osservanza tar-regolamenti. Kellha devozzjoni kbira lejn il-Kurċifiss, u kienet ta' sikwit, tbus salib żgħir li kellha fuqha. Ix-xewqa tagħha kienet li titlob quddiem l-altar tal-Kurċifiss. L-isem ta' Ġesù kien dejjem fuq xofftejha. Spiss kienet tintilef minn sensiha quddiem Ġesù Sagramentat, speċjalment waqt il-quddiesa u meta kienet tilqa' f'qalbha lil Ġesù, kienet tgħaddi lejl fit-talb. Il-ferħ tagħha fil-festi tal-Madonna kien jidher fuq wiċċha u kienet tonorhom bir-reċita tal-Uffiċċju tal-Madonna fil-ġranet kollha tal-Ottava. Jekk xi ħadd kien juri ruħu offiż magħha, kienet tinxteħet għarkopptejha titlob maħfra. Mietet kif kienet ħabbret, fit-28 ta' Jannar tas-sena 1271, wara marda qasira. Ħsieb : Interessanti, li l-maġġoranza tal-qaddisin kienu jgħaddu ħinhom quddiem Ġesù Kurċifiss, jimmeditaw il-pjagi divini tiegħu. Santa Margerita tal-Ungerija hija waħda minn dawn li għarfet fis-salib tal-Mulej, l-ogħla att ta' mħabba safja minn naħa tal-Iben t'Alla u l-ħajja li għexet kienet tweġiba għal din it-tip ta' mħabba li laqgħet mingħand Ġesù li żammitu b'Għarus Divin tagħha. Is-salib hu s-sinjal il-kbir tal-fidwa. Fuqu Ġesù ta ħajtu b'fidwa għall-kotra. Il-figura ta' Ġesù fuq is-salib għandha tkun iċ-ċentru tar-riflessjoni ta' kull Nisrani. San Ġorġ Preca jgħid li l-Kurċifiss huwa "l-Ktieb il-Kbir." Infatti, Ġesù msallab huwa mera doppja: jurina l-imħabba ta' Alla għalina, u fih nistgħu naraw ukoll sa fejn tasal l-imħabba tagħna. Idejn il-Kurċifiss Il-pali ta' jdejn Ġesù huma mtaqqbin, minfudin bl-imsiemer. Idejn Ġesù huma miftuħin beraħ, lesti biex ikomplu jqassmu l-imħabba, kif dejjem għamel matul ħajtu. Huma jdejn li ħadmu: fix-xogħol tal-injam meta kien għadu d-dar, imbagħad biex ifejjaq il-mard, jimla bil-kuraġġ, ibierek... Issa ħares ftit lejn idejk ... Taħseb li jdejk huma miftuħin jew magħluqin? Huma jdejn ġenerużi, jaqsmu mal-oħrajn, jew huma jdejn magħluqin u marsusin, iżommu kollox għalihom u ma jridu jagħtu xejn lil ħadd? Tħoss li int ġeneruż mal-oħrajn? Tħossok lest tgħin lill-oħrajn? Idejk huma bieżla, jew dejjem fil-but, għażżenin, ma jridu jagħmlu xejn? Dmirijietek – id-dar, l-iskola, fuq il-post tax-xogħol ... – twettaqhom sewwa, jew taħrabhom? Riġlejn il-Kurċifiss Riġlejn Ġesù ma jistgħux jitħarrku. Huma mwaħħlin mal-għuda. Imma kemm mili terrqu dawk ir-riġlejn! Ġesù kien dejjem jivvjaġġa, idur minn post għall-ieħor iwassal l-Aħbar tas-salvazzjoni. Issa ħoss ftit riġlejk mal-art ... Taħseb li bħalissa miexi kif suppost wara Ġesù? Jew kultant toħroġ barra mit-triq? U meta tkun miexi wara Ġesù, dan qed tagħmlu bil-ferħ, jew b'ħafna tqanżiħ? B'liema ħeġġa tmur għall-quddiesa tal-Ħadd? Tħossok miexi fit-triq tal-Vanġelu, jew qed twebbes rasek u tagħmel dak li jogħġob lilek? Tħossok qiegħed tikber u timmatura, jew għadek iġġib ruħek ta' tifel/tifla żgħir/a? Kapaċi tirreżisti lil min iħajrek għall-ħażen, jew tagħmel bħall-oħrajn għax tibża' li jidħku bik? Fomm il-Kurċifiss Ġesù għandu ħalqu niexef, bil-għatx. Jisquh il-ħall, u jħoss it-togħma tal-morr... Minn dak l-istess fomm joħroġ kliem ta' talb u ta' maħfra. Imma joħroġ ukoll il-krib tat-tbatija kbira li kien qiegħed iġarrab. Matul ħajtu kollha Ġesù uża fommu biex iħabbar is-Saltna t'Alla, biex jgħallem, biex ixandar il-kliem tal-ħajja ta' dejjem, biex jistqarr il-Verità, biex ifarraġ... Issa pprova ftakar ftit x'joħroġ minn fommok ... Kif titkellem? Xi kliem tuża? Kliemek iġib il-ħbiberija jew il-ġlied? Ġieli tweġġa' lil xi ħadd b'dak li tgħid? Tieħu gost toffendi u tgħajjar? Hemm xi ħadd minn sħabek li tħobb twaqqgħu għaċ-ċajt? Kemm int sinċier fi kliemek? Tgħid il-verità jew tinħeba wara l-gideb? Ġieli tgħid kliem baxx, jew kliem doppju sens biex turi kemm taf jew forsi biex iddaħħak lil sħabek? Tidgħi? Meta xi ħadd ma jaqbilx miegħek, jew forsi xi ħadd tal-familja tiegħek stess iwissuk, kif tirrispondihom? Bl-għajat? Taf titlob skuża jew maħfra meta tiżbalja? Taf taħfer lil min ikun offendiek? Tħobb titkellem ma' Ġesù fit-talb, fil-quddiesa ta' kuljum u tal-Ħadd? Jew kultant tinsa li Ġesù jkun jistenniek biex jitkellem miegħek? Għajnejn il-Kurċifiss Għajnejn Ġesù mislub huma ċċassati fuq il-Missier. Ġesù jħares lejn il-Missier biex jintelaq f'idejh u hekk titwettaq sal-aħħar ir-rieda tiegħu. Ġesù jerfa' ħarstu lejn il-Missier biex jitlob maħfra għal dawk li kkundannawh. Imma Ġesù jħares ukoll lejn dawk li qegħdin taħt is-salib, lejn dawk li kkundannawh għall-mewt hekk kerha. Iħares lejhom bl-għajnejn ta' min qed ibati, imma fl-istess waqt bl-għajnejn ta' min jaf iħenn, jaħfer u jħobb sal-mewt. Matul ħajtu, Ġesù ħares f'għajnejn ħafna nies, ħarsa profonda mimlija tama, kuraġġ, maħfra u mħabba. Il-ħarsa ta' Ġesù kienet tibqa' nieżla sal-qalb, biex juri l-imħabba kbira li Alla għandu għall-bnedmin. Issa immaġina li qiegħed quddiem mera, tħares dritt f'għajnejk ... X'tara miktub f'għajnejk? Taf tħares f'għajnejn il-membri tal-familja tiegħek, u tinduna bl-imħabba u t-tbatija tagħhom forsi minħabba fik? Tinduna bil-preżenza ta' sħabek? Meta tħares lejhom, tara biss dak li hu ikrah, dak li ma jogħġbokx? Jirnexxielek tara s-sabiħ fl-oħrajn? Kif tħares lejn it-tfajliet/il-ġuvintur? Fejn tara li hemm bżonn l-għajnuna tiegħek, x'tagħmel? Tagħti daqqa t'id, jew iġġib skuża li għandek x'tagħmel? Xi jfittxu għajnejk meta tkun waħdek quddiem it-televixin? Xi tfittex fuq il-mobile jew fuq l-internet? Tfittex l-okkażjoni meta m'hemm ħadd miegħek id-dar biex tara l-pornografija? Ġieli ħajjart lil xi ħadd minn sħabek biex jagħmel bħalek? Qalb il-Kurċifiss Qalb Ġesù hija miftuħa beraħ, minfuda bil-lanza. Hi l-qalb ta' min iħobb. Hi l-qalb ta' Ġesù, li fiha nistgħu ninħaslu minn dnubietna. Hi l-qalb miftuħa tas-Salvatur. Issa poġġi jdejk fuq qalbek ... X'qiegħed tħoss? X'hemm iħabbat fil-qalb tiegħek? Taf tħobb? Veru tħobbhom lill-membri tal-familja tiegħek, lil sħabek, lill-kollegi, lil dawk li qed jippruvaw jgħinuk? Kif qed tħobbhom? Kemm lest tbati biex tħobb verament? Rasek iebsa? Supperv/a? Trid li kulħadd jagħmel dak li tgħid int? Tħobb tpatti? Id-dmirijiet tiegħek twettaqhom kif suppost? Tħobb tgħin, anke jekk ma tkunx mitlub? Wara dan l-eżami tal-kuxjenza, ara jeħtieġlekx tmur tirċievi s-Sagrament tal-Qrar fejn permezz tas-saċerdot, Ġesù japplika l-maħfra tiegħu għalik, dik il-maħfra li kisiblek meta ta ħajtu u patta għal dnubietek fuq is-Salib. Tista' wkoll titlob bil-qalb din it-talba quddiem Kurċifiss: Ruħ ta' Kristu, qaddisni. Ġisem ta' Kristu, salvani. Demm ta' Kristu, ħeġġiġni. Ilma tal-kustat ta' Kristu, aħsilni. Passjoni ta' Kristu, sabbarni. Ġesù ħanin, ismagħni. Fil-pjagi tiegħek aħbini. Tħallini qatt ninfired minnek. Mill-għadu ħażin ħarisni. Fis-siegħa ta' mewti sejjaħli. Ġewwa ħdanek ilqagħni. Biex ma' l-anġli u l-qaddisin tiegħek, infaħħrek għal dejjem ta' dejjem. Ammen. Talba : O Alla, li tħobb u tħares il-kastità, li b'don tiegħek Santa Margerita tal-Ungerija għaqqdet is-sbuħija tal-verġinità u l-mertu tal-ħidmiet tajba tagħha, agħtina nitolbuk li permezz tal-ispirtu tal-penitenza Nisranija aħna nistgħu nġeddu l-integrità ta' ruħna. Bi Kristu Sidna. Ammen. English Version: http://saintscatholic.blogspot.com/2014/01/feast-day-18-1242-1271-st.html Alternative Reading: http://www.newmanconnection.com/faith/saint/saint-margaret-of-hungary-op Wikipedia: https://en.wikipedia.org/wiki/Margaret_of_Hungary_(saint) Nota: It-Tagħrif dwar din il-qaddisa tal-lum huwa meħud mill-fuljett Signum Fidei . __ATA.cmd.push(function() { __ATA.initDynamicSlot({ id: 'atatags-26942-5ed64ef539f47', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
18 ta' Jannar: Santa Margerita tal-Ungerija